রয়টার্স : যুক্তরাষ্ট্রের অ্যারিজোনা অঙ্গরাজ্যের কলোরাডো নদীতে দুটি নৌকার মুখোমুখি সংঘর্ষে চার জন নিখোঁজ ও নয় জন আহত হয়েছেন। এ ঘটনায় দুটি নৌকাই ডুবে যায় এবং নৌকা দুটির সব আরোহী পানিতে পড়ে যান বলে রোববার জানিয়েছে পুলিশ। ঘটনার পর থেকে ডুবুরিরা নিখোঁজ চার জনের খোঁজে নদীটিতে তল্লাশি শুরু করেছে। শনিবার রাতে ক্যালিফোর্নিয়া সীমান্তের কাছে ১০ জনকে বহনকারী একটি বোটের সঙ্গে ছয় জনকে বহনকারী একটি ক্র্যাফ্টের মুখোমুখি সংঘর্ষ হয়। তাৎক্ষণিকভাবে আশপাশে থাকা নৌকাগুলি কয়েকজনকে উদ্ধার করে বলে জানিয়েছে মোহাবি কাউন্টি শেরিফ দপ্তর। তিন নারী ও এক পুরুষ নিখোঁজ রয়েছেন বলে এক সংবাদ সম্মেলনে জানিয়েছেন শেরিফ ডগ শুস্টার। নিখোঁজ ব্যক্তিরা ইতোমধ্যেই সাঁতরে তীরে পৌঁছে গিয়ে থাকতে পারেন বলেও মন্তব্য করেছেন তিনি।